क्याम्पाचौरमा ‘तालको पानी माछीले खानी’
लोक पप/रक शैलीका गीतहरु पस्केर दर्शक स्रोतालाई छमछमी नचाउने देशको चिरपरिचित सांगितिक समूह हो ‘नेपथ्य ब्यान्ड’ । ‘नेपथ्य’ ले आइतबार साँझ चितवन नारायणगढको क्याम्पाचौरमा कार्यक्रम सम्पन्न गरेको छ ।
चितवन — लोक पप/रक शैलीका गीतहरु पस्केर दर्शक स्रोतालाई छमछमी नचाउने देशको चिरपरिचित सांगितिक समूह हो ‘नेपथ्य ब्यान्ड’ । ‘नेपथ्य’ ले आइतबार साँझ चितवन नारायणगढको क्याम्पाचौरमा कार्यक्रम सम्पन्न गरेको छ ।दशकौं पुराना गीतहरु सुनाए पनि सबै उमेर समूहका दर्शक/स्रोताले नेपथ्यका प्रस्तुतिहरु रुचाउने गरेका छन् । त्यसैले मंसिरको चिसो साँझमा पनि क्याम्चौरको महोल निकै तातेको थियो ।‘तालको पानी माछीले खाने, पिरीम सित, जाने कि नजाने’ मञ्चमा ‘नेपथ्य’का अमृत गुरुङ जब यो गीत गाउँदै फनफनी नाच्न थाले क्याम्पाचौर ढाकेर बसेका दर्शकहरुले पनि माछा सल्बलाएझैं गुरुङको तालमा ताल मिलाए । गायक गुरुङले ‘आकाशैबाट के उडि आयो, भेडाको उनको जस्तो’ गीतबाट प्रस्तुति सुरु गरेका थिए । उनले यो गीत गाउँदा मञ्चमा हिउँ नै परेकोझैं लाग्ने गरेर ‘स्नो इफेक्ट’ प्रयोग गरिएको थियो ।१५ वर्ष पुरानो यो गीत सुनाएपछि गुरुङले ३० वर्ष पुरानो अर्को गीत गाए । ‘छेक्यो छेक्यो देउराली डाँडा हुस्सु र कुहिरोले’ भन्ने गीत दर्शक स्रोताले सुन्न थालेको ३० वर्ष जति भएको छ । तर यसको आकर्षण घटेको छैन । गुरुङले त्यसपछि धमाधम आफ्नो ब्यान्डका सर्वकालीन लोकप्रिय गीतहरु राख्दै गए । चितवनसँगको सम्झना पनि सुनाउँदै गए । ३० वर्षयता नारायणगढमा यो नेपथ्यको तेस्रो प्रस्तुति भएको उनले बताए । ब्यान्ड स्थापना लगत्तै नेपथ्यले सन् १९९५ मा नारायणगढमा पहिलो पटक ‘गणेश चलचित्र मन्दिर’मा कार्यक्रम गरेको रहेछ । तस्बिर सौजन्य : दिपित राज/ नेपालय त्यसपछि चितवनमा दोस्रो कार्यक्रम राख्न दशकौं लाग्यो । पाँच वर्षअघि माघे संक्रान्तिका दिन नारायणी नदी किनारको चौरमा नेपथ्यको दोस्रो कार्यक्रम सम्पन्न भएको थियो । अमृत गुरुङले आफ्नो ब्यान्डका गीतहरु त सुनाए नै राल्फाली समूहका रामेश, रायनहरुले गाएको ‘गाउँ गाउँबाट उठ बस्ती बस्तीबाट उठ’ भन्ने जोशीलो गीत पस्केर देश, समाज र मानवताका लागि जुट्न जुर्मुराउन पनि आहृवान गरे ।त्यसैगरी गुरुङले ‘रातो र चन्द्र सूर्य’ गाएर कार्यक्रमको बिट मारेका थिए । विभिन्न कारणले सडकमा दिन रात बिताउन बाध्य भएका व्यक्तिहरुलाई उद्धार गरेर सेवा, उपचार, आश्रय दिने तथा सम्भव भएमा परिवारसँग मिलन गराउने काम गर्दै आएको ‘मानव सेवा आश्रम’ सँग मिलेर नेपथ्य यो पटक देशयात्रामा निस्केको छ । मंसिर १६ गते विराटनगरबाट सुरु भएको यो यात्रा, विरगञ्ज हेटौंडा हुँदै चितवन आइपुगेको हो ।चितवनपछि मंसिर २९ मा नेपथ्यको प्रस्तुति नेपालगञ्जमा हुने छ । त्यसपछि धनगढी, सुर्खेत, बुटवल, पोखरा हुँदै नेपथ्यले अंग्रेजी नयाँ वर्षको पूर्व सन्ध्यामा पुस १६ मा काठमाडौंमा कार्यक्रम गर्ने छ । ७० सदस्यीय टोली लिएर अगाडि बढेको नेपथ्यले गर्ने कार्यक्रमबाट हुने आम्दानी मानव सेवा आश्रमको देशका विभिन्न क्षेत्रमा रहेका आश्रयस्थलहरु सञ्चालन गर्न खर्च गर्ने योजना रहेको छ । 